(૬) ઘડપણમાં એક બીજું શાણપણ પણ દાખવવું જરૂરી છે. નોકરી ધંધાની વિકટ જવાબદારીમાં તણાવયુક્ત જીવન જીવી રહેલા દીકરાઓ પર બને ત્યાં સુધી તમારી કોઈ જવાબદારી ન લાદો. બલકે પરોક્ષ રીતે તેમને અનુકૂળ બની રહેવાય એવી રીતે જીવો. કુટુંબમાં કોઈ જોડે લડો નહીં. સૌ જોડે આનંદથી હળોમળો. ઘરના કોઈ પણ નાના મોટા કામમાં શક્ય એટલા સહાયરૂપ થાઓ. દીકરા વહુઓની દિનચર્યામાં માથું મારવાનું ટાળો. તમને કાંઈ પૂછવામાં ન આવે ત્યાં સુધી ઘરમાં કોઈને સલાહ ના આપો. કોઈ બાબતે મમતે ના ચઢો. વડીલપણાના કેફમાં તમારો જ કક્કો ખરો ના કરાવો. તમારે કારણે ઘરના સભ્યોને માથે કોઈ વધારાની જવાબદારી આવી પડે એવું કાંઈ ન કરો. જેમકે તમારી સાથે સવારે મોર્નીંગવૉક પર આવતા દશ પંદર મિત્રોને ભોજન માટે કદી ઘરે આમંત્રણ આપો નહીં. (ઈચ્છા થાય તો તેમને બાગમાં નાસ્તો કરવી શકો.) દીકરા વહુ મહિને કેટલી ફિલ્મ જુએ છે તથા કેટલીવાર બહાર જમે છે તેનો હિસાબ રાખવાને બદલે બે દિવસથી તમને ઝાડો ખુલાસીને થતો નથી, જો હરડે લેવાનું ચૂકી જવાશે તો ગંભીર ગેસટ્રબલ થઈ જશે એ વાત પર ધ્યાન આપો. યાદ રહે, જો તમે દીકરાઓને ચાહતા હો તો તેમને કેવળ મિલકત આપીને જ સુખી કરી શકાતાં નથી. ઘડપણમાં તમારા તરફથી તેમને ઓછામાં ઓછી તકલીફ પડે એ રીતે જીવો તો દીકરાઓ માટે તે અદ્રશ્ય આશીર્વાદ બની રહેશે.